Kabinet verbind hom tot werkskepping vir jeugArgieffoto (Foto: radiokerry.ie) Die kabinet het hom spesifiek verbind tot werkskepping vir jongmense te midde van die nuus dat die land se werkloosheidskoers met ŉ verdere 0,3 persentasiepunte tot 27,5% toegeneem het. Luidens die verklaring wat Donderdag uitgereik is ná vandeesweek se kabinetsvergadering meen die kabinet die ekonomiese stimuluspaket wat R50 miljard spesifiek in landbou, infrastruktuur, die township-ekonomie en die landelike ekonomie gaan belê, behoort ŉ positiewe uitwerking op jeugwerkloosheid te hê. Volgens Phumla Williams, waarnemende hoof van die regering se kommunikasie- en inligtingsdiens, volg die positiewe kabinetsuitkyk op die beraad oor werkgeleenthede wat die regering onlangs aangebied het. Wat indiensnemingsyfers betref, was die grootste groei in die dienstebedryf en die boubedryf, en die grootste werkverliese in die mynbou, die vervaardigingsektor, die vervoersektor, asook die indiensneming van huishulpe en tuinhulpe. Die kabinet het voorts die herinstel van eenhede teen bendebedrywighede in die polisie verwelkom, en uitgewys dat sulke eenhede net sukses kan behaal indien die gemeenskap met hulle saamwerk. Die kabinet het alle belastingbetalers bedank wat hul belastingopgawes betyds teen 31 Oktober ingedien het, asook studente wat in aanmerking wil kom vir bystand deur die nasionale finansiële studentebystandsfonds (NSFAS) herinner dat die sluitingsdatum vir aansoeke 30 November is. Die volgende geskeduleerde kabinetsvergadering vind oor twee weke plaas.